
Gerjesztési energia számítása molekulafragmensen

Gyakran előfordul, hogy egy nagy kémiai rendszernek csak egy része érdekes, mert a
megérteni kívánt jelenség lokalizált. Ilyen jelenség lehet például az elektronikus gerjesztés.
Kísérleti tapasztalat, hogy az abszorpciós sávért felelős molekularészlet – úgynevezett
kromofór csoport – tipikus gerjesztési energiája szűk határok között mozog, amennyiben
a csoporthoz nem kapcsolódik olyan oldallánc, ami a gerjesztést térben kiterjesztené. Mivel a kvantumkémiai módszerek erőforrásigénye a molekula méretének növelésével hatványfüggvény szerint nő, praktikus igény, hogy a kromofórhoz rendelhető átmenet számításakor a teljes molekula helyett csupán a számunkra fontos részletet kezeljük.
Dolgozatomban egy olyan módszert alkalmaztam gerjesztési energia számítására, amellyel a fenti cél megvalósítható. Az eljárás neve FLMO (Frozen Localized Molecular Orbitals) módszer. Az FLMO megközelítés alapgondolata, hogy az egész molekulára Hartree-Fock (HF) szintű számítást végzünk. Ezek után a számunkra érdekes kis molekula részletre (fragmensre) végzünk magas szintű korrelációs számítást, a molekula maradék részét HF-szinten befagyasztva. A fagyasztás elve megegyezik a kvantumkémiában sokszor alkalmazott „frozen core” eljáráséval. A különbség abban áll, hogy nem a törzselektronok atompályáit fagyasztjuk be, hanem a fragmensen kívül lokalizált molekulapályákat.
A fragmens elektronikus gerjesztéseinek számításakor több ponton is választás elé kerülünk az FLMO eljárás során. Az egyik legfontosabb döntés, hogy milyen molekularészletet választunk ki és hogyan kezeljük a fragmens
és a befagyasztott részt összekötő pályákat. Tudományos diákköri munkám során arre tettem kísérletet, hogy megtaláljam az optimális választást a fenti, és számos további, technikai jellegű ám a numerikus eredmények szempontjából nem elhanyagolható kérdés ügyében.



